Dita e fundit e Kryeministrit David Cameron në detyrë
Banorët e Londrës thonë se shpresojnë që Theresa May të bashkojë një vend të përçarë në rolin e saj si kryeministre
Që sot David Cameron nuk është më kryeministër i Britanisë, pasi doli për herë të fundit para parlamentit, dhe i dorëzoi dorëheqjen Mbretëreshës Elizabeth. Ndërkohë banorët e Londrës thonë se shpresojnë që Theresa May të bashkojë vendin e përçarë, kur të pasojë zotin Cameron. Ajo përballet me detyrën e vështirë të realizimit të shkëputjes së Britanisë nga Bashkimi Evropian. Sot pasdite zoti Cameron shkoi në Pallatin Mbretëror për t’i dorëzuar dorëheqjen Mbretëreshës Elizabeth duke i hapur rrugën betimit të kryeministres së re Theresa May. Më herët, ai dorli për here të fundit para anëtarëve të Dhomës së Komuneve, që ishte edhe më e zhurmshme se zakonisht, në një atmosferë me humor, me shaka pa të keq me kryeministrit dhe anëtarëve. Zoti Cameron e filloi seancën me një shaka për statusin e tij të pritshëm si i papunë. Zoti Cameron dhe udhëheqësi i laboristëve të opozitës, Jeremy Corbyn që kanë sulmuar shpesh njëri-tjetrin sot shkëmbyen batuta me njëri-tjetrin. Zoti Corbyn, pastaj mori një ton serioz. “Është veprimi i duhur që pas gjashtë vjetësh si kryeministër, ta falenderojmë zotin Cameron. Shpesh nuk kam qenë dakord me të, por dua ta vlerësoj për disa nga arritjet e tij”. Zoti Cameron, tha se qeveria po punonte me përkushtim që të garantonte qëndrimin e banorëve të Bashkimit Evropian në Britani, pas votimit në referendum për të dale nga organizata, por shtoi se kjo do të varet nga reciprociteti për banorët e Britanisë në BE. Disa banorë të kryeqytetit britanik thane se do t’u mungojë shumë Cameron, që ka drejtuar qeverinë që në vitin 2010. Por të tjerë e akuzojnë se e zhyti Britaninë në “kaos” gjatë gjashtë viteve në detyrë. Ka të tjerë që e shohin me pak më shumë nuancë qeverisjen e Cameronit, duke thënë se megjithëse ishte kryeministër i mire, vendimi që mori për referendumin i doli kundër. Me ardhjen në detyrë të Theresa May-t, disa banorë të Londrës po e kthejnë vështrimin tek parashikimet për mënyrën e saj të qeverisjes. Gazetat britanike kishin filluar spekullimet sot për emrat që do të përfshirë zonja May në kabinet, duke parashikuar se një rritje të numrit të grave.